

„Здравейте,
Съжалявам, че не мога лично да присъствам на този тържествен акт, в който Министерството на културата ме удостоява с високата награда „Златен век”.

Моля да ме извините, но моето здравословно състояние и по-специално външният ми вид, не е много привлекателен за подобни тържества, още повече, че много от нас, работещи в тази област, си падаме малко суетняци и сме готови да се подадем на подобни изкушения – по всяко време и повод. Съвременната цивилизация създаде конкурси, фестивали, тържества, и заедно с тях и правилата, според които заедно с дипломи и стипендии, се родиха и така наречените благодарствени слова на наградените. Без тях е немислимо, и е неприлично сега аз, в моето задочно неприсъствие да правя революционни промени в господстващите клишета и с наведена глава, развълнуван да бъда новатор в тази тържествена област. Затова и аз както всички останали, попаднали в подобно представление, ще изкажа моята благодарност към съответните институции, а също към неизбежните близки и далечни роднини, верни приятели, заедно с домашните им любимци – котки, кучета, риби в аквариуми, папагали в клетки и т.н. Благодаря на всички!”
